- రూ.1074 కోట్ల సంపదతో రికార్డు
- దేశ 'రిచెస్ట్‌ ప్రొఫెషనల్‌'గా ఖ్యాతికి
నవతెలంగాణ, వాణిజ్య విభాగం: దేశంలో సంపన్న జీతగాడిగా నవిల్‌ నోరోన్హా వెలుగులోకి వచ్చారు. డి-మార్డ్‌ పేరుతో రిటైల్‌ స్టోర్స్‌ను నిర్వహించే అవెన్యూ సూపర్‌ మార్కెట్స్‌ సంస్థకు ఆయన ఎండీ, సీఈవోగా సేవలందిస్తున్నారు. డి-మార్ట్‌ సంస్థ స్టాక్స్‌ మార్కెట్లో లిస్టవడంతో పాటు వేగంగా పరుగులు పెడుతున్న వేళ.. నవిల్‌ సంపద కూడా అంతే దినదిన ప్రవర్థమానకంగా పెరుగుతూ పోతోంది. ప్రస్తుతం (ఈ నెల 15 నాటికి..) నవిల్‌ మొత్తం సంపద రూ.1074 కోట్ల (జీతం, ఈక్విటీ హోల్డింగ్స్‌) ఎగువకు చేరువైంది. దీంతో దేశంలోనే అత్యంత ధనిక ప్రొఫెషనల్‌గా నవిల్‌ రికార్డు సొంతం చేసుకున్నారు. 2004లో అవెన్యూ సూపర్‌ మార్కెట్స్‌లో చేరిన నవిల్‌ తనదైన రీతిలో సంస్థను వృద్ధి పథంలో నడిపిస్తూ మార్కెట్‌ క్యాపిటలైజేషన్‌ పరంగా అవెన్యూ దేశంలోనే అతిపెద్ద రిటైల్‌ సంస్థ స్థాయికి తీసుకుపోయారు.
సాధారణ స్థాయి నుంచి..
కర్ణాటక తీర ప్రాంత జిల్లాకు చెందిన నవిల్‌ విద్యాభ్యాసాన్ని ముంబయిలో కొనసాగించారు. నార్సీ మాంజీ ఇన్‌స్టిట్యూట్‌ ఆఫ్‌ మేనేజ్‌మెంట్‌ స్టడీస్‌ నుంచి నవిల్‌ మేనేజ్‌మెంట్‌లో మాస్టర్స్‌ పూర్తి చేశారు. ఆ తరువాత హిందుస్థాన్‌ యూనిలీవర్‌ (హెచ్‌యూఎల్‌) సంస్థలో ఎగ్జిక్యూటివ్‌గా కొలువుకు కుదిరాడు. అక్కడ ఆయన మార్కెట్ల పరిశోధన, అమ్మకాలు, అత్యాధునిక మార్కెట్లలో వాణిజ్య తదితర ఆంశాలపై విశ్లేణ జరుపుతూ మేనేజ్‌మెంట్‌కు విలువైన సూచనలు చేస్తూ తనకంటూ ఒక ప్రత్యేకత సంపాదించుకున్నారు. ఆ తరువాత హెచ్‌యూఎల్‌లో కొలువుకు రాజీనామా చేసి 2004లో అవెన్యూ సూపర్‌ మార్కెట్లో చేరారు. 2001లో పురుడుపోసుకున్న అవెన్యూ సూపర్‌ మార్కెట్‌ సంస్థ పగ్గాలను చేపట్టిన నవిల్‌ ఆ తరువాత తనదైనన స్టైల్‌లో డి-మార్ట్‌ను దేశ వ్యాప్తంగా విస్తరిస్తూ పోతున్నారు. మార్కెట్లో లిస్టింగ్‌కు రాక ముందు నుంచి ఒక వ్యూహం ప్రకా రం సంస్థను ముందుకు తీసుకుపోతూ లాభాల బాట పట్టించారు.
డి-మార్ట్‌ ప్రమోటర్‌ అయిన రాధాకృష్ణ దామని కేవలం సంస్థలో పెట్టుబడి పెట్టడం తప్ప అవెన్యూ సూపర్‌ మార్కెట్స్‌కు చెందిన వ్యాపారాంశాలను ఏ మాత్రం జోక్యం చేసుకోరు. కేవలం నవిల్‌ మాత్రమే సంస్థలోని ప్రతీ అంశాన్ని దగ్గరుండి నడిపిస్తారని మార్కెట్‌ వర్గాలు చెబుతుంటాయి. నవిల్‌ కారణంగా రాధాకృష్ణ దామనికి అవెన్యూ సూపర్‌ మార్కెట్స్‌లో ఉన్న 82.2 శాతం వాటా విలువ రూ.50,000 కోట్లకు చేరిందనడంలో సందేహం లేదు.
వెయ్యి కోట్లు ఎలా వచ్చాయంటే..
డి-మార్ట్‌ రిటైల్‌ చైన్‌ బాధ్యతలు తీసుకున్న నవిల్‌ మొదట్లో తక్కువ జీతానికే కొలువుకు కుది రాడు. ఆ తరువాత గ్రూపును వృద్ధి పథంలో ముందుకు తీసుకుపోతున్న కొద్ది ఆయనకు యాజ మాన్యం చెల్లించే మొత్తం కూడా క్రమంగా పెరుగు తూ వచ్చింది. 2015-16 ఆర్థిక సంవత్సరానికి గాను రూ.18 కోట్ల జీతభత్యాలను అందుకున్నారు. అయితే ఆ తరువాత కంపెనీ మార్కెట్లో లిస్టవ డంతో ఆయన దశే తిరిగిపోయింది. సంస్థలో యాజమాన్యం ఆయనకు దాదాపు 2.2 శాతం వాటాను కేటాయించింది. దీని విలువ క్రమంగా పెరు గుతూ ఇప్పుడు దాదాపు రూ.1074 కోట్లకు చేరుకుంది. ఈ మొత్తం ఆయన ఇంటికి తీసుకు పోయే వార్షిక జీతభత్యాలకు అదనం. ఇవి కాకుండా కంపెనీ ఆయన మొత్తం నిర్వహణ ఖర్చులను, ఇంటి పోషణను కూడా చూసుకుంటుంది. మృధు స్వభావిగా పేరున్న నవిల్‌ మేనజ్‌మెంట్‌ నిర్ణయా లను తీసుకోవడం.. వాటిని అమలు చేయడంలో మాత్రం అంతే కఠినంగా వ్యవహరిస్తారు. తాను నమ్మిన అంశాలకు కట్టుబడి ముందుకు సాగడం నవిల్‌ ప్రత్యేకత.. దీనిని అర్థకం చేసుకున్న దామని డి-మార్ట్‌ నిర్వహణ మొత్తాన్ని ఆయన చేతుల్లో పెట్టి.. కంపెనీ నడిపించడంలో ఎలాంటి జోక్యం చేసుకోరు.
దిగ్గజాలను వెనక్కినెట్టి..
ప్రైమ్‌డాటా సంస్థ విశ్లేషణ మేరకు రూ.10,000 కోట్లకు పైబడి మార్కెట్‌ విలువ కలిగిన కంపెనీల నాన్‌-ప్రమోటర్‌ ఎండీ, సీఈవోల జాబితాలో సంపన్న జీతగాడిగా నవిల్‌ ఇప్పుడు అగ్రస్థానంలో ఉన్నారు. ఇప్పటి వరకు ఈ స్థానంలో ఉన్న హెచ్‌డీఎఫ్‌సీ బ్యాంక్‌ ఎండీ ఆదిత్య పురి సంపద (జీతం, ఈక్విటీ మొత్తం)కంటే కూడా నవిల్‌ సంపద రెండు రెట్లకు పెరిగింది. 2015-16 నాటికి పూరి సంపద రూ.449.5 కోట్లు. ఇప్పుడు నవిల్‌ ఆ రికార్డును తిరగరాశారు. పూరి తరువాత స్థానంలో రేణు సుద్‌కార్నడ్‌ ఉన్నారు. ఈమె సంపద రూ.379.5 కోట్లు. ఆ తరువాత స్థానాల్లో బయోకాన్‌కు చెందిన అరుణ్‌ సురేష్‌ చంద్రవార్కర్‌, ఇండియా బుల్స్‌ హౌసింగ్‌ ఫైనాన్స్‌కు చెందిన గగన్‌ బంగాలు నిలిచారు. వీరు వారి వార్షికంగా తీసుకొనే జీతం ఈక్విటీ హోల్డింగ్స్‌ మొత్తం వరుసగా రూ.245 కోట్లు, రూ.237 కోట్లుగా ఉంది.
మీ స్నేహితులకు రికమెండ్ చెయ్యండి